# Aurelija Andrejauskaitė

### Straipsnis iš Vikipedijos, laisvosios enciklopedijos.

Aurelija Andrejauskaitė

Aurelija Andrejauskaitė (1954 m. rugsėjo 3 d. Radviliškyje), choro dirigentė, tapytoja, kultūros darbuotoja.

## [taisyti] Biografija

1961 – 1969 lankė Radviliškio 2-ąją vidurinę mokyklą ir mokėsi vaikų muzikos mokykloje (mokyt. J. Radinsko akordeono klasė). 1969 – 1973 choro dirigavimo mokėsi Šiaulių aukštesniojoje muzikos mokykloje (dėst. A. Masiūnas). 1973 respublikiniame jaunųjų dirigentų konkurse Panevėžyje pelnė pirmąją vietą. 1973 – 1978 choro dirigavimo studijas tęsė Lietuvos valstybinėje konservatorijoje (vyr. dėst. A. Jurgučio ir dėst. A. Žeimienės klasės); konservatoriją baigė su pagyrimu. 1975 – 1978 tapybos mokėsi Vilniaus vakarinėje dailės mokykloje.

1979 – 1981 Vilniaus inžinerinio statybos instituto studentų mišriojo choro „Gabija" ir 1982 – 1985 Vilniaus valstybinio universiteto akademinio mišriojo choro chormeisterė.

Nuo 1978 Lietuvos liaudies kultūros centro Muzikos skyriaus (vėliau sektoriaus) vadovė. Daug prisidėjo prie 1980 ir 1985 respublikinių dainų švenčių, 1990 Lietuvos tautinės dainų šventės, 1994 I ir 1998 II Pasaulio lietuvių dainų švenčių Kaune ir Vilniuje organizavimo, 1978, 1979, 1981, 1984 ir 1987 S. Šimkaus konkursų Klaipėdoje, 1978, 1981, 1983, 1986 ir 1988 J. Naujalio konkursų Raudondvaryje, 1981, 1983, 1986 ir 1988 Liaudies dainų festivalių Panevėžyje, 1979 ir 1991 Č. Sasnausko konkursų Lazdijuose, 1984, 1985, 1986 ir 1987 vokalinių ansamblių konkursų „Ratnyčėlė“ Druskininkuose, 1981, 1986 ir 1992 solistų ir vokalinių ansamblių konkursų „Sidabriniai balsai“ surengimo. Buvo 1997 konkurso „Sidabriniai balsai“ organizatorė – vadybininkė. Nemažai padirbėjo įgyvendinant tarptautinių kultūros renginių projektus: 1991 dainų šventės „Bridges of Song" Taline (Estija), 1995 I ir 1997 II Šiaurės ir Baltijos šalių dainų švenčių Rygoje (Latvija) ir Gotlando salos Visby mieste (Švedija).

A. Andrejauskaitė choro meno klausimais parašė nemaža straipsnių, sudarė dainų chorams rinkinius „Klevų žydėjimas“ (1982), „Saulei tekant“ (1982), „Iškilmingoji daina“ (1983), „Volungė“ (1990), „Dainuojam Lietuvą“ (1990), „Giedok, kad esi“ (1994), „Sveikinu žemę“ (1995), „Aranžuotos dainos“ (1997), „Dainos dainų šventei“ (1998). Sudarė ir išleido reklaminius informacinius leidinius „Dainų šventė“ (1994), „Moksleivių dainų šventė“ (1997), „Pasaulio lietuvių dainų šventė" (1998).

Nuo 1987 yra Lietuvos tautodailininkų sąjungos Vilniaus skyriaus narė, rengia savo darbų tapybos parodas. Yra Lietuvos chorų sąjungos prezidiumo narė – sekretorė. 1998 II Pasaulio lietuvių dainų šventės režisierė – chorų tvarkytoja.

## [taisyti] Šaltinis

Boleslovas Zubrickas. Pasaulio lietuvių chorvedžiai: enciklopedinis žinynas. Vilnius, 1999. Informacijos publikavimui gautas žodinis autoriaus leidimas.

Rodomas puslapis "http://lt.wikipedia.org../../../a/u/r/Aurelija_Andrejauskait%C4%97_e38f.html"

Kategorija: Lietuvos chorvedžiai

##### Views

- Straipsnis
- Aptarimas
- Dabartinė versija

##### Paieška